Maak solank 'n (stywe) knoop! | Netwerk24
Maak solank 'n (stywe) knoop!
24 Julie 2018 05:00
Danksy die reën lyk dit of daar vanjaar 'n baie goeie waterblommetjie-oes in die Wes-Kaap gaan wees, en hoe dan nou anders as om dit te vier by vanjaar se Waterblommetjiefees in die Paarl?
Vier Paarlse landgoedere gaan op 1 September (vier sommer ook Lentedag) verskeie tradisionele én buitengewone waterblommetjiedisse aanbied en verkoop. Dink aan heerlike waterblommetjiesop en -bredies, roosterkoeke met waterblommetjiekonfyt, samoesas met waterblommetjievulsel, en 'n gunsteling onder besoekers: die waterblommetjieroomys.
En om die warmer weer te vier, klink 'n glasie (of twee) jenewer met 'n suurlemoenskyfie, peperkorrels, roosmaryn en ja . . . waterblommetjies. Bring die hele gesin, want behalwe al die disse en drank (bier en wyn sal ook te koop wees), is daar hope pret wat vir die jongspan wag – springkastele, ponieritte, gesigverf en tradisionele boeresport.
By die verskillende venues sal ook musiekuitvoerings en spesiale aanbiedinge wees.
Wanneer? Saterdag 1 September
Waar? Domaine Brahms en Windmeul (langs die Voor-Paardebergpad), Boland-kelder en Rhebokskloof (langs die Noord-Agter-Paarlpad)
Hoe laat? Elke venue het sy eie program, maak dus seker van die tyd.
Hoeveel kos dit? Toegang is gratis. Maak net 'n knoop dat by Rhebokskloof 'n blikkie kos verwelkom word. Dit word aan 'n nagskuiling in die Paarl geskenk.
Meer inligting: Domaine Brahms (by die Toeka Stoor, brahms.co.za) | Windmeul-kelder (www.windmeul.com) | Boland-kelder (www.bolandcellar.co.za) | Rhebokskloof (www.rhebokskloof.co.za)